2004D0301 — DA — 08.07.2004 — 001.001

Dette dokument er et dokumentationsredskab, og institutionerne påtager sig intet ansvar herfor

►B KOMMISSIONENS BESLUTNING af 30. marts 2004 om fravigelse fra beslutning 2003/803/EF og 2004/203/EF for så vidt angår formatet af de attester og pas, der skal anvendes ved ikke-kommerciel transport af selskabsdyr af arterne hund, kat og fritte, og om ændring af beslutning 2004/203/EF (meddelt under nummer K(2004) 1068) (EØS-relevant tekst) (2004/301/EF) (EFT L 098, 2.4.2004, p.55)

Ændret ved:









▼B

KOMMISSIONENS BESLUTNING

af 30. marts 2004

om fravigelse fra beslutning 2003/803/EF og 2004/203/EF for så vidt angår formatet af de attester og pas, der skal anvendes ved ikke-kommerciel transport af selskabsdyr af arterne hund, kat og fritte, og om ændring af beslutning 2004/203/EF

(meddelt under nummer K(2004) 1068)

(EØS-relevant tekst)

(2004/301/EF)







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Europa-Parlamentets og Rådets forordning (EF) nr. 998/2003 af 26. maj 2003 om dyresundhedsmæssige betingelser for ikke-kommerciel transport af selskabsdyr og om ændring af Rådets direktiv 92/65/EØF ( 1 ), særlig artikel 8, stk. 4, og artikel 21, og ud fra følgende betragtninger: (1) I forordning (EF) nr. 998/2003 er der fastsat veterinærbetingelser for ikke-kommerciel transport af selskabsdyr af arterne hunde, katte og fritter. (2) I Kommissionens beslutning 2003/803/EF ( 2 ) fastsættes modellen til de pas, der skal ledsage selskabsdyr af de pågældende arter ved transport mellem medlemsstaterne, og i Kommissionens beslutning 2004/203/EF ( 3 ) fastsættes modellen til den attest, der skal anvendes ved ikke-kommerciel transport fra tredjelande. (3) Fra den 3. juli 2004 skulle der for kontrolmyndigheder fremlægges dokumenter, der er i overensstemmelse med disse modeller. (4) For at lette overgangen til ordningerne i henhold til forordning (EF) nr. 998/2003 bør attester, der er udstedt, inden forordningen finder anvendelse, med henblik på ikke-kommerciel indførsel til en medlemsstat, anses for gyldige indtil deres udløbsdato, hvis de opfylder kravene i forordningen. (5) Med hensyn til de i bilag II, del A, anførte medlemsstaters særlige situation bør de nationale betingelser for accept af rabiesattester ikke desto mindre opretholdes i overgangsperioden. (6) Antistoftitreringer udført på grundlag af nationale bestemmelser, der fandt anvendelse før vedtagelsen af Kommissionens beslutning 2001/296/EF af 29. marts 2001 om godkendelse af laboratorier til at kontrollere virkningen af rabiesvaccine på kødædende husdyr ( 4 ), bør ligeledes anerkendes som gyldige. (7) For at tage hensyn til anmodninger fra visse tredjelande bør det standardpas, der blev fastsat ved beslutning 2003/803/EF for ikke-kommerciel transport inden for Fællesskabet af hunde, katte og fritter, endvidere anerkendes som gyldigt til ikke-kommerciel transport af dyr af de pågældende arter fra tredjelande, der er opført i del B, afdeling 2, i bilag II til forordning (EF) nr. 998/2003 som alternativ til de gældende certifikater for transport fra tredjelande. (8) Da forordning (EF) nr. 998/2003 anvendes fra den 3. juli 2004, bør denne beslutning anvendes fra samme dato. (9) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed — ud fra følgende betragtninger: VEDTAGET FØLGENDE BESLUTNING:







Artikel 1

Uanset beslutning 2003/803/EF og 2004/203/EF tillader medlemsstaterne, for så vidt angår rabiesattesteringer, ikke-kommerciel transport mellem medlemsstaterne og fra tredjelande af hunde, katte og fritter, som ledsages af en attest af et andet format end de modeller, der er fastsat i nævnte beslutninger, forudsat at attesten opfylder følgende krav:

a) Den er udstedt før den ►M1 1. oktober 2004 ◄ .

b) Dens gyldighedsperiode er ikke udløbet.

c) Den attesterer, at betingelserne i forordning (EF) nr. 998/2003 er overholdt.

Irland, Sverige og Det Forenede Kongerige kan dog opretholde de nationale betingelser, der før den 3. juli 2004 gælder for rabiesattestering.

Artikel 2

Antistoftitreringer udført på grundlag af nationale bestemmelser før ikrafttrædelsen af beslutning 2001/296/EF, hvorved der blev opstillet en liste over laboratorier, der har autorisation til at foretage testen, anses for gyldige.

Artikel 3

Artikel 1 i beslutning 2004/203/EF affattes således:

»Artikel 1

1. I denne beslutning fastsættes modellen til den attest, der skal anvendes ved ikke-kommerciel transport fra tredjelande af selskabsdyr af arterne hund, kat og fritte, jf. artikel 8, stk. 4, i forordning (EF) nr. 998/2003.

Attesten kræves ved indførsel fra alle tredjelande til andre medlemsstater end Irland, Sverige og Det Forenede Kongerige og ved indførsel til Irland, Sverige og Det Forenede Kongerige fra de tredjelande, der er anført i del B, afdeling 2, og del C i bilag II til forordning (EF) nr. 998/2003.

2. Uanset stk. 1 tillader medlemsstaterne ikke-kommerciel transport hunde, katte og fritter, som ledsages af pas i overensstemmelse med den model, der er fastsat i beslutning 2003/803/EF, fra de tredjelande, der er anført i del B, afdeling 2, i bilag II til forordning (EF) nr. 998/2003, og som har meddelt Kommissionen og medlemsstaterne, at de agter at anvende passet i stedet for attesten.«

Artikel 4

Denne beslutning anvendes fra den 3. juli 2004.

Artikel 5

Denne beslutning er rettet til medlemsstaterne.